efsyn.gr

Αίσθηση προκαλεί δημοσίευμα της βρετανικής εφημερίδας, η οποία κάνει λόγο για περίεργες συναλλαγές της τράπεζας με αμερικανική εταιρεία.

Η εισαγγελέας διαφθοράς, γράφουν οι Financial Times, κατηγορεί την τράπεζα Πειραιώς, τη μεγαλύτερη τράπεζα της χώρας, για παραβίαση των capital controls στο πλαίσιο συναλλαγών που σχετίζονται με την αμερικανική εταιρεία Libra, που είχε συμβάλει τα μάλα στην ανακεφαλαιοποίησή της.

Οι FT αναφέρουν πως η υπόθεση εγείρει ερωτήματα για τον έλεγχο και τη σταθερότητα των ελληνικών τραπεζών που συνεχίζουν να αντιμετωπίζουν προβλήματα από την οικονομική κρίση, ενώ ρίχνει περαιτέρω φως στη σχέση της Πειραιώς με την Libra, οι ιδιοκτήτες της οποίες μετέτρεψαν μία μικρή ναυτιλιακή εταιρεία με λίγα πλοία σε ένα διεθνή κολοσσό που έχει κύκλο εργασιών σε 35 χώρες , από τη ναυτιλία και την αεροπλοϊα έως τις ανανεώσιμες πηγές ενέργειας, τον τουρισμό και τις οικονομικές υπηρεδίες.

Η εισαγγελέας, Ελένη Τουλουπάκη, ερευνά τον πρώην πρόεδρο της Πειραιώς, Μιχάλη Σάλλα, και αρκετές συναλλαγές που σχετίζονται με τη Libra, η οποία ανήκει στην οικογένεια Λογοθέτη, σημαντικό υποστηρικτή των Δημοκρατικών στις ΗΠΑ.

Η έρευνα ξεκίνησε από αναφορές της Τράπεζας της Ελλάδας και της Αρχής για το «ξέπλυμα» χρήματος για μεταφορές χρημάτων, το 2016, από την Πειραιώς σε offshore εταιρείες στην Κύπρο. Ανάμεσα στους ιδιοκτήτες των εταιρειών ήταν και ο επικεφαλής της Libra Μιχάλης Λογοθέτης και άλλοι εργαζόμενοι.

Οι Financial Times αναφέρουν ότι έχουν δει τις αναφορές αυτές, ενώ η Libra και ο Μιχάλης Σάλλας αρνούνται την όποια παρανομία. Οι δικηγόροι τους αναφέρουν ότι η έρευνα της εισαγγελέως έχει σημαντικά ελλείμματα και έχουν ζητήσει την ακύρωσή τους. Η Τράπεζα Πειραιώς δεν σχολίασε το δημοσίευμα. Η Libra είναι ένας από τους μεγαλύτερους δανειστές της Τράπεζας Πειραιώς, ενώ βοήθησε και στο σχέδιο ανακεφαλαιοποίησής της.

Τον Οκτώβριο του 2017 η Τράπεζα της Ελλάδας πραγματοποίησε ειδικό έλεγχο στις συναλλαγές της Libra με την Πειραιώς, ο οποίος αποκάλυψε «μία σειρά από μεταφορές χρημάτων στο εξωτερικών σε παραβίαση των capital controls».

Παράλληλα, αναφορά από την Αρχή για το «ξέπλυμα» χρήματος, το Νοέμβρη του 2017, σήκωσε υποψίες για συγκεκριμένες μεταφορές χρημάτων σε offshore από την Πειραιώς. Δικαστική πηγή ανέφερε στους FT ότι η έρευνα παρουσίασε «επαρκείς ενδείξεις» ώστε να δικαιολογηθεί περαιτέρω διερεύνηση της υπόθεσης.

Η εφημερίδα αναφέρει ότι τον περασμένο μήνα ένας ανώτατος δικαστικός, ο Κωνσταντίνος Πρωτονοτάριος έχει αναλάβει την υπόθεση και ετοιμάζεται να ανακρίνει περίπου 40 άτομα, κυρίως πρώην στελέχη της Πειραιώς και αξιωματούχους και διοικητικούς της Libra και θα παρουσιάσει τα συμπεράσματά του σε ειδικό δικαστικό συμβούλιο, το οποίο θα αποφασίσει εάν η υπόθεση θα προχωρήσει στα δικαστήρια.

